
KOMISJONI ARVAMUS

Euroopa Ülemkogu otsuse eelnõu kohta, millega muudetakse Euroopa Liidu toimimise lepingu artiklit 136 seoses stabiilsusmehhanismiga liikmesriikide jaoks, mille rahaühik on euro

KOMISJONI ARVAMUS

Euroopa Ülemkogu otsuse eelnõu kohta, millega muudetakse Euroopa Liidu toimimise lepingu artiklit 136 seoses stabiilsusmehhanismiga liikmesriikide jaoks, mille rahaühik on euro

EUROOPA KOMISJON,

võttes arvesse Euroopa Liidu lepingut, eriti selle artikli 48 lõike 6 teist lõiku,

ning arvestades järgmist:

(1) Belgia valitsus esitas 16. detsembril 2010 Euroopa Ülemkogule Euroopa Liidu lepingu artikli 48 lõike 6 esimese lõigu kohaselt ettepaneku muuta Euroopa Liidu toimimise lepingu artiklit 136, lisades lõike, mille kohaselt liikmesriigid, mille rahaühik on euro, võivad luua stabiilsusmehhanismi, mis võetakse kasutusele, kui see on kogu euroala stabiilsuse tagamiseks hädavajalik, ning milles nähakse ette, et mehhanismi alusel mis tahes vajaliku finantsabi andmine toimub rangete tingimuste kohaselt.

(2) Euroopa Ülemkogu leppis 16. ja 17. detsembri 2010. aasta kohtumisel kokku Euroopa Liidu toimimise lepingu muutmises, et euroala liikmesriikidel oleks võimalik luua Euroopa stabiilsusmehhanism.

(3) Seepärast kiitis Euroopa Ülemkogu heaks Euroopa Liidu toimimise lepingut muutva otsuse eelnõu ja otsustas algatada viivitamata Euroopa Liidu lepingu artikli 48 lõikega 6 ettenähtud lihtsustatud läbivaatamismenetluse.

(4) Euroopa Ülemkogu eesistuja küsis 20. detsembri 2010. aasta kirjas komisjoni arvamust.

(5) Euroopa Ülemkogu vastuvõetud otsuse eelnõuga lisatakse Euroopa Liidu toimimise lepingu artiklile 136 lõige 3, mille kohaselt liikmesriigid, mille rahaühik on euro, võivad luua stabiilsusmehhanismi, mis võetakse kasutusele, kui see on kogu euroala stabiilsuse tagamiseks hädavajalik, ning milles nähakse ette, et mehhanismi alusel mis tahes vajaliku finantsabi andmine toimub rangete tingimuste kohaselt.

(6) Uus lõige, millest saab üks Euroopa Liidu toimimise lepingu erisätetest, mis käsitlevad liikmesriike, mille rahaühik on euro, kinnitab, et Euroopa Liidu õigusraamistik ei takista kõnealustel liikmesriikidel luua alalist stabiilsusmehhanismi, mis võimaldab neil saada vajalikku finantsabi.

(7) Tulevase mehhanismi üldised põhimõtted on muu hulgas esitatud eurorühma 28. novembri 2010. aasta avalduses, mille Euroopa Ülemkogu kinnitas.

(8) Käesolevas arvamuses soovib komisjon läbi vaadata Euroopa Ülemkogu heakskiidetud otsuse eelnõu, võttes arvesse lihtsustatud läbivaatamismenetluse kasutamise tingimusi, ja esitada oma seisukoha aluslepingu muudatusettepaneku sisu kohta.

(9) Komisjon on seisukohal, et Euroopa Liidu lepingu artikli 48 lõikes 6 sätestatud lihtsustatud läbivaatamismenetluse kasutamise tingimused on täidetud.

(10) Ühest küljest käsitleb esitatud muudatusettepanek Euroopa Liidu toimimise lepingu kolmanda osa sätet, mis käsitleb Euroopa Liidu sisepoliitikat ja -meetmeid. Lisaks märgib komisjon, et muudatusettepanek ei mõjuta ei otseselt ega kaudselt Euroopa Liidu toimimise lepingu teisi osi.

(11) Teisest küljest ei mõjuta muudatusettepanek Euroopa Liidule aluslepingutega antud pädevust. See ei tähenda uue õigusliku aluse loomist, et liit saaks võtta meetmeid, mida ei olnud võimalik võtta enne aluslepingu muutmist. Otsuse eelnõu kohaselt looks alalise stabiilsusmehhanismi need liikmesriigid, mille rahaühik on euro.

(12) Samuti ei vähenda otsuse eelnõu Euroopa Liidule ja selle institutsioonidele antud pädevust. See ei mõjuta Euroopa Liidu toimimise lepingu artiklites 122 ja 143 ettenähtud solidaarsust raskustes olevate liikmesriikide või nende liikmesriikide suhtes, keda ähvardab tõsine oht raskustesse sattuda, ega liidu üldist pädevust liikmesriikide ja eriti nende liikmesriikide majandus- ja rahanduspoliitika kooskõlastamises ja järelevalves, mille rahaühik on euro.

(13) Sellega seoses tegi komisjon 29. septembril 2010 ettepaneku laiaulatusliku õigusloomepaketi kohta, mille eesmärk on tugevdada otsustavalt euroala majanduse juhtimist. Samuti väljendab ta oma heameelt poliitilise toetuse üle, mida ülemkogu on paketi suhtes väljendanud. Üleilmne majandus- ja finantskriis on rõhutanud ja suurendanud vajadust tugevdada majandus- ja rahaliidu jaoks loodud raamistikku, et parandada makromajanduse stabiilsust ja riigi rahanduse jätkusuutlikkust. Tugevdamine nõuab euroala liikmesriikide majandus- ja fiskaalpoliitika tihedamat kooskõlastamist, mis on praegu Euroopa Parlamendis ja nõukogus arutlusel oleva komisjoni õigusloomepaketi peamine eesmärk. Seda eesmärki teadvustati ja arendati edasi ka lõpparuandes, mille Euroopa Ülemkogu eesistuja juhtimisel tegutsenud töörühm esitas ülemkogule 2010. aasta oktoobris.

(14) Euroopa Liidu euroala majanduse juhtimine peab tingimata olema tulevase stabiilsusmehhanismi aluseks. Mehhanismi kaudu antava abi suhtes kohaldatavate rangete tingimuste aluseks peavad olema liidu tasandil vastuvõetud suunised, et aidata kaasa majandus- ja rahaliidu tõrgeteta toimimisele. Komisjon esitab kõik seadusandlikud ja muud algatused, et tagada tulevase mehhanismi ja liidu, eelkõige euroala majanduse juhtimise järjepidevus, järgides aluslepinguga liidule ja selle institutsioonidele antud pädevust.

(15) Lisaks tugevamale majanduse juhtimisele nõuab majandus- ja rahaliidu tugevdamine ka kindlat institutsionaalset ja finantsmehhanismi, et toime tulla olukorras, kus euroala liikmesriik või liikmesriigid on raskustes või neid ähvardab tõsine oht raskustesse sattuda. 2010. aastal aset leidnud sündmused näitasid, millised on levikuriskid juhul, kui üks euroala liikmesriikidest satub tõsistesse finantsraskustesse. Kuigi Euroopa finantsstabiilsusmehhanismi ja Euroopa finantsstabiilsusfondi loomisega suudeti kiiresti leida ajutised lahendused, toetab komisjon täielikult alalise mehhanismi loomist,

ESITAB POSITIIVSE ARVAMUSE

Euroopa Ülemkogu otsuse eelnõu kohta, millega muudetakse Euroopa Liidu toimimise lepingu artiklit 136 seoses stabiilsusmehhanismiga liikmesriikide jaoks, mille rahaühik on euro.

Käesolev arvamus on adresseeritud Euroopa Ülemkogule.

ET

 
ET


